S-468/2016

Mál þetta sem dómtekið er í dag var höfðað með ákærum útgefnum af lögreglustjóranum á höfuðborgarsvæðinu þann 5. júlí og 17. ágúst 2016 á hendur J-kk-þgf A-kk-þgf J-kk-þgf, [...] fyrir eftirtalin brot:

Ákæra 5. júlí 2016

1. "Umferðarlagalagabrot, með því að hafa laugardaginn 9. apríl 2016 ekið bifreiðinni KH-600 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 390 ng/ml og tetrahýdrókannabínól 9,7 ng/ml), án þess að hafa öðlast ökuréttindi suður Strandaveg í Reykjavík, þar sem lögregla stöðvaði aksturinn á móts við Gufunes.

(M. 007-2016-19569)

Telst brot þetta varða við 1., sbr. 2. mgr., 45. gr. a og 1. mgr. 48. gr., allt sbr. 1. mgr. 100. gr., umferðarlaga nr. 50/1987.

2. Umferðarlagalagabrot, með því að hafa að kvöldi miðvikudagsins 13. apríl 2016 ekið bifreiðinni KH-600 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 35 ng/ml og tetrahýdrókannabínól 15 ng/ml), án þess að hafa öðlast ökuréttindi vestur Flatahraun í Hafnarfirði og að bifreiðastæði við Krónuna, þar sem lögregla hafði afskipti af honum.

(M. 007-2016-20692)

Telst brot þetta varða við 1., sbr. 2. mgr., 45. gr. a og 1. mgr. 48. gr., allt sbr. 1. mgr. 100. gr., umferðarlaga nr. 50/1987.

3. Fíkniefnalagabrot, með því að hafa miðvikudaginn 20. apríl 2016, í Hegningarhúsinu við Skólavörðustíg 9 í Reykjavík, haft í vörslum sínum 0,57 g af amfetamíni sem fangaverðir fundu við öryggisleit við komuna þangað.

(007-2016-22080)

Telst brot þetta varða við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

4. Þjófnað og fíkniefnalagabrot, með því að hafa laugardaginn 11. júní 2016, á bifreiða- stæði framan við Hringbraut 2B í Hafnarfirði, brotist inn í bifreiðina PX-827 og stolið þaðan veiðistöngum ásamt veiðibúnaði, bílaútvarpi, hátölurum og ýmsum smáhlutum og á sama tíma haft í vörslum sínum 14,92 g af amfetamíni og 0,65 g af MDMA (ecstasy) sem lögregla fann við leit á ákærða.

(M. 007-2016-33461)

Teljast brot þessi varða við 244. gr. almennra hegningarlaga nr. 19/1940 og 2. gr., sbr. 5. gr. laga um ávana- og fíkniefni nr. 65/1974 og 6. gr. sömu laga, að því er varðar meðferð ákærða á MDMA (ecstasy), sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

5. Fíkniefnalagabrot, með því að hafa aðfaranótt sunnudagsins 12. júní 2016, við inngang Víðistaðaskóla, Hrauntungu 7 í Hafnarfirði, haft í vörslum sínum 1,22 g af maríhúana, sem lögregla fann við leit á ákærða.

(M. 007-2016-33570)

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

6. Rán, með því að hafa laugardaginn 18. júní 2016 utan við Hótel Hilton, Suðurlandsbraut 2 í Reykjavík, hótað starfsmanni hótelsins með því að leggja skæri að hálsi hans og tekið af honum farsíma sem hann vara að tala í og gengið á brott.

(M. 007-2016-34906)

Telst brot þetta varða við 252. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006 . Þá er gerð krafa um að framangreind fíkniefni 15,49 g af amfetamíni, 0,65 g af MDMA (ecstasy) og 1,22 g af maríhúana, sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001."

Ákæra 17. ágúst 2016

7. "Þjófnað, með því að hafa sunnudaginn 20. september 2015, í verslun 66° norður, Bankastræti 5 í Reykjavík, í félagi við annan aðila, stolið úlpu af gerðinni Þórsmörk, að verðmæti kr. 78.800.

(M. 007-2015-55638)

Telst brot þetta varða við 244. gr. almennra hegningarlaga nr. 19/1940.

8. Umferðarlagalagabrot, með því að hafa sunnudaginn 19. júní 2016 ekið bifreiðinni JG-602 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 450 ng/ml og tetrahýdrókannabínól 1,4 ng/ml), án þess að hafa öðlast ökuréttindi frá Þórðarsveig í Reykjavík og inn Gvendargeisla, þar sem lögregla stöðvaði aksturinn á móts við hús nr. 26 og á sama tíma haft í vörslum sínum 3,79 g af amfetamíni sem lögreglumenn fundu við öryggisleit við komuna á lögreglustöðina við Hverfisgötu.

(M. 007-2016-35030)

Telst brot þetta varða við 1., sbr. 2. mgr., 45. gr. a og 1. mgr. 48. gr., allt sbr. 1. mgr. 100. gr., umferðarlaga nr. 50/1987 og við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006 . Þá er gerð krafa um að framangreind fíkniefni 3,79 g af amfetamíni, sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001."

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1994. Hann á að baki sakaferil frá 2015. Hefur hann í þrígang verið dæmdur fyrir brot gegn almennum hegningarlögum, lögum um ávana- og fíkniefni og umferðarlögum. Ákærði var 16. júní 2015 dæmdur í 4 mánaða skilorðsbundið fangelsi til tveggja ára fyrir brot gegn hegningarlögum og lögum um áfana og fíkniefni. Þá var ákærði dæmdur 17. febrúar 2016 í 60 daga skilorðsbundið fangelsi fyrir brot gegn almennum hegningarlögum, lögum um ávana- og fíkniefni og vopnalögum. Var þar um hegningarauka við fyrri dóm að ræða og því bætt við refsingu ákærða. Loks gekkst ákærði undir sátt 4. mars 2016 fyrir brot gegn lögum um ávana- og fíkniefni. Ákærði hefur með brotum sínum rofið skilyrði refsidómanna frá 16. júní 2015 og 17. febrúar 2016. Verða dómarnir nú teknir upp og dæmdir með refsingu í þessu máli. Með hliðsjón af því, sakaferli ákærða og greiðlegri játningu hans er refsing ákærða hæfilega ákveðin fangelsi í 12 mánuði. Frá refsingu dregst óslitið gæsluvarðhald ákærða frá 20. júní 2016.

Ákærði er sviptur ökurétti í 2 ár frá uppkvaðningu dómsins að telja.

Upptaka fíkniefna fer fram með þeim hætti sem í dómsorði greinir.

Ákærði greiði sakarkostnað og málsvarnarþóknun skipaðs verjanda síns sem í dómsorði greinir.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

S-kk-nf S-kk-nf héraðsdómari kveður upp dóm þennan.

D ó m s o r ð :

Ákærði, J-kk-nf A-kk-nf J-kk-nf, sæti fangelsi í 12 mánuði. Frá refsingu dregst óslitið gæsluvarðhald ákærða frá 20. júní 2016.

Ákærði er sviptur ökurétti í 2 ár frá uppkvaðningu dómsins að telja.

Upptæk skulu gerð til ríkissjóðs 19,28 g af amfetamíni, 0,65 g af MDMA (ecstasy) og 1,22 g af maríhúana, sem haldlögð voru við rannsókn málsins.

Ákærði greiði 442.065 krónur í sakarkostnað og málsvarnarþóknun skipaðs verjanda síns, Ó-kk-ef V. T-kk-ef héraðsdómslögmanns, 926.838 krónur.

S-kk-nf S-kk-nf.